Die minister van verdediging, Nosiviwe Mapisa-Nqakula, weier om die kostes te verskaf van die huurvlug om pres. Cyril Ramaphosa en sy geselskap na Japan te vervoer vir die eindstryd van die Rugbywêreldbeker verlede jaar, waartydens die Springbokke Engeland afgeransel het.

Nou wil die DA-LP Kobus Marais haar dwing om dit te doen kragtens die Wet op die Bevordering van Toegang tot Inligting (PAIA) wat administratiefregtelik toegang deur belastingbetalers waarborg tot inligting oor onkostes aangegaan met belastingbetalersgeld en oor dienste gelewer deur die regering.

Mapisa-Nqakula het ‘n ou jakkalsdraai van die ANC-regering uitgehaal om verantwoordbaarheid te ontduik toe sy in antwoord op ‘n parlementêre vraag van Marais gesê het om nasionale sekuriteitsredes en veiligheidsredes kan die koste van die vlug nie bekend gemaak word nie.

Die departement van staatsekerheid, wat vir die land se spioene verantwoordelik is en miljarde van die belastingbetaler ontvang, weier om dieselfde rede om ooit enige vrae te antwoord. Alleen maar deur lekkasies aan die media kom hul skelmstreke soms aan die lig.

Marais het gesê Mapisa-Nqakula se antwoord is sommer onsin. Niemand se veiligheid word in gedrang gebring deur die bekend maak van ‘n bedrag nie – sommiges se spandabelrigheid dalk wel. Die regering se kommer lê nie by nasionale sekuriteit nie, maar by die verleentheid as die bevolking agterkom hoeveel van hul geld gemors is.

Hy gaan dit dus nie daar laat nie, en gaan PAIA gebruik om haar te dwing om die inligting bekend te maak, sodat belastingbetalers kan weet wat met hul geld gebeur het.